Pesäpalloilija Anni Heikkilä viettää rauhallisen joulun perheen kanssa - Hattulaan.fi
Etusivu > Uutiset > Ihmiset > Pesäpalloilija Anni Heikkilä viettää rauhallisen joulun perheen kanssa
Pesäpalloilija Anni Heikkilä viettää rauhallisen joulun perheen kanssa
01.12.2016 Ihmiset 0
Anni Heikkilä tähtää pitkälle pesäpallossa.
Hattulalaisen Anni Heikkilän elämä pyörii pitkälti urheilun, pesäpallon ympärillä. 17-vuotias Heikkilä käy lukion toista luokkaa urheilupainotteisella linjalla ja hänelle tulee viikossa 9-12 treenikertaa.
Pianonsoitto ja jalkapallo ovat jääneet pesäpallon vallatessa Heikkilän ajan.
—Pesäpallossa viehättää lajin monipuolisuus, taktisuus ja se, että lajin sisällä on monia eri rooleja joten jokaiselle löytyy oma rooli pelin sisällä. Lajiin ei kyllästy, ja aina voi oppia ja kehittyä lisää, summaa Heikkilä.
Heikkilä aloitti pesäpallon 10-vuotiaana, kun hänen äitinsä ja isänsä alkoivat valmentaa Hämeenlinnan Paukun E-tyttöjä.
Ensi kaudella Heikkilä pelaa ainakin Hämeenlinnan Paukun B-tyttöjen superpesisjoukkueessa. Hänet tullaan näkemään myös Paukun naisten ykköspesisjoukkueessa. Hän on mukana myös tamperelaisen Manse PP:n harjoitusringissä, joten ensi kaudella Heikkilällä on mahdollisuus pelata myös naisten Superpesis-otteluita
Heikkilällä itsellään on jo selkeitä tavoitteita lajinsa suhteen.
—Haluaisin päästä voittamaan joskus Suomen mestaruuden ja olisihan Itä-Länsi-otteluun valintakin hieno juttu, sanoo Heikkilä.
Joulun aika lähestyy ja joulun pyhinä urheilija Heikkiläkin rauhoittuu.
—Vietän perinteisen rauhallisen joulun perheen kanssa joko kotona tai mökillä. Käymme kirkossa ja kenties saunalenkillä, riippuen kuinka paljon on tullut syötyä jouluherkkuja, hymähtää Heikkilä.
—Meillä ei ole joukkueen reenejä pyhinä, mutta urheilen kuitenkin omatoimisesti, sillä on vaikea olla myöskään tekemättä mitään, jatkaa Heikkilä.
Heikkilällä on selkeä vastaus kysymykseen lempijouluherkusta.
—Glögi ja joulutortut on suosikkejani, ja syönkin niitä jo ennen jouluakin.
Ihmiset: Tyv Charity jakoi joulumuistamisia
Ihmiset: OP Etelä-Hämeen Hattulan konttori muka...